জাতীয় পার্টির সাবেক এমপি আবুল কাশেম ও তার স্ত্রী সুফিয়া কাশেম এবং দুই অতিরিক্ত সচিবসহ ৪ জনের বিরুদ্ধে চার্জশিট অনুমোদন দিয়েছে দুর্নীতি দমন কমিশন (দুদক)।হাতিরঝিল প্রকল্পে জমি অধিগ্রহণের ক্ষেত্রে দুর্নীতির অভিযোগে তাদের বিরুদ্ধে সোমবার এ সংক্রান্ত চার্জশিট অনুমোদন করেছে কমিশন।দুর্নীতির অভিযোগটি তদন্ত করছেন দুদকের উপ-পরিচালক আবদুস সাত্তার। তিনি খুব শিগগিরই আদালতে চার্জশিট দাখিল করবেন বলে দুদক সূত্র জানিয়েছে।কাশেম ও তার স্ত্রী ছাড়া অন্য যাদের নামে চার্জশিট দাখিলের অনুমোদন দেওয়া হয়েছে তারা হলেন-জ্বালানি মন্ত্রণালয়ের অতিরিক্ত সচিব জ্ঞানেন্দ্রনাথ সরকার ও নির্বাচন কমিশনের অতিরিক্ত সচিব মোখলেসুর রহমান।দুদকের তদন্ত প্রতিবেদনে উল্লেখ করা হয়েছে, ২০০৬ সালে জ্ঞানেন্দ্রনাথ সরকার ঢাকার অতিরিক্ত জেলা প্রশাসক ও মোখলেসুর রহমান অতিরিক্ত বিভাগীয় কমিশনার হিসেবে দায়িত্ব পালনকালে যোগসাজসে হাতিরঝিলে তেজকুনিপাড়া মৌজায় দশমিক ৬৫ একর জমি দেখিয়ে ক্ষতিপূরণ দেয়ার ব্যবস্থা করেছেন। কিন্তু সেখানে তাদের নামে কোনো জমি ছিল না।প্রকৃতপক্ষে ওই জমি সরকারি সম্পত্তি। এক সময় ওই সম্পত্তির মালিক ছিলেন ভাওয়াল রাজা। প্রজাস্বত্ব আইন অনুযায়ী ১৯৫২ সালের ২৪ অক্টোবর ওই জমি তৎকালীন সরকার মালিকানায় নিয়ে নেয়।উল্লেখ্য, ২০১৩ সালের ডিসেম্বর মাসে দুদক কর্মকর্তা যতন কুমার রায় (এলপিআর) বাদী হয়ে এ সংক্রান্ত মামলা করেছিলেন।